Estoria 72: Tinulongan ti Dios ni Ari Ezekias
APAY agkarkararag daytoy a tao ken Jehova? Ania dagidiay sursurat nga inkabilna iti sanguanan ti altar ni Jehova? Ti tao ket isu ni Ezekias. Isut’ ari ti umabagatan a dua a tribo ti Israel. Ket isut’ adda iti dakkel a pakarigatan.
Dagiti buybuyot ti Asiria ket dinadaeldan ti umamianan a 10 a tribo. Impalubos daytoy ni Jehova ta dagidiay a tattao ti dakesda. Itan immayen dagiti buybuyot ti Asiria a mangraut iti dua-tribo a pagarian.
Ti ari ti Asiria ti kaipatpatulodna pay laeng dagiti sursurat ken Ari Ezekias. Kadagitoy a sursurat kinatkatawaanna ni Jehova ket imbagana ken Ezekias nga isut’ sumukon. Dagitoy dagiti sursurat nga insango ni Ezekias iti altar ni Jehova. Agkarkararag ni Ezekias: ‘O Jehova, isalakannakami manipud ari ti Asiria.’
Nasayaat nga ari ni Ezekias. Nagtulnog kadagiti linlinteg ni Jehova. Gapuna, kalpasan ti panagkararag ni Ezekias, pinatulodan ni mammadto nga Isaias ti mensahe a naggapu ken Jehova: ‘Ti ari ti Asiria dinto umay iti Jerusalem. Uray dagiti buybuyotna didanto mangibiat uray maysa a pana iti siudad.’
Kitaenyo ti retrato iti daytoy a panid. Dagiti natay a soldado isuda dagiti Asirio. Iti maysa a rabii, pinapatay ti anghel ni Jehova ti 185,000 kadakuada. Isu a ti ari ti Asiria nagawiden.
Ti dua-tribo a pagarian ti naisalakan, ket immay iti apagbiit ti talna kadagiti tattao. Ngem kalpasan ipapatay ni Ezekias, dagiti simmaruno a dua nga ar-ari ti dakesda ket ti daga napunno iti kinadakes. Kalpasanna ni Josias nga apoko-ti-tumeng ni Ezekias, ti napagbalin nga ari.
2 Ar-ari 18:1-36; 19:1-37; 21:1-25.
Dagiti Saludsod
- Siasino ti lalaki iti ladawan, ken apay nga isu ket adda iti dakkel a pakarigatan?
- Ania dagiti surat nga inkabil ni Ezekias iti sango ti altar ni Jehova, ket ania ti inkararag ni Ezekias?
- Ania a kita ti ari ni Ezekias, ket ania a mensahe ti impaibaga kenkuana ni Jehova babaen ken mammadto nga Isaias?
- Kas makitam iti ladawan, ania ti inaramid ti anghel ni Jehova kadagiti Asirio?
- Nupay adda apagbiit a talna iti dua-tribo a pagarian, ania ti napasamak kalpasan ti ipapatay ni Ezekias?
Kanayonan a salsaludsod
- Basaenyo ti 2 Ar-ari 18:1-36.
Kasano a ti pannakangiwat ti Asiria a ni Rabsaque pinadpadasna a pakapuyen ti pammati dagiti Israelita? (2 Ar. 18:19, 21; Ex. 5:2; Sal. 64:3)
Iti pannakilangen kadagiti bumusbusor, kasano a tuladen dagiti Saksi ni Jehova ti ulidan ni Ezekias? (2 Ar. 18:36; Sal. 39:1; Prov. 26:4; 2 Tim. 2:24)
- Basaenyo ti 2 Ar-ari 19:1-37.
Iti panawen ti riribuk, kasano a matulad dagiti adipen ni Jehova ita ni Ezekias? (2 Ar. 19:1, 2; Prov. 3:5, 6; Heb. 10:24, 25; Sant. 5:14, 15)
Ania dagiti tallo a pannakaabak ni Ari Senaquerib, ket siasino ti naimpadtuan nga iladladawanna? (2 Ar. 19:32, 35, 37; Apoc. 20:2, 3)
- Basaenyo ti 2 Ar-ari 21:1-6, 16.
Apay a maikuna a maysa ni Manases kadagiti kadadaksan nga ari a nagturay idiay Jerusalem? (2 Cron. 33:4-6, 9)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ltg_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn